Diari Oficial de la Generalitat Valenciana


Sumari del DOGV 6462, del 17-02-2011 (2011/1673)

RESOLUCIÓ d'11 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del protocol d'intencións entre l'Agència Valenciana de Salut i l'Autoritat Portuària d'Alacant per a la instal·lació de mitjans de transport sanitari al port d'Alacant.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6462

Data del DOGV
:   17-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1673


Data del document
:   11-02-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ d'11 de febrer de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del protocol d'intencións entre l'Agència Valenciana de Salut i l'Autoritat Portuària d'Alacant per a la instal·lació de mitjans de transport sanitari al port d'Alacant. [2011/1673]  
L'Agència Valenciana de Salut i l'Autoritat Portuària d'Alacant han subscrit, després de la tramitació prèvia reglamentària, el 17 de gener de 2011, el protocol d'intencions per a la instal·lació de mitjans de transport sanitari al port d'Alacant.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat protocol, que ha quedat inscrit en el Registre de Convenis de la Generalitat amb el número 0118/2011, i que figura com a annex d'esta resolució.  
València, 11 de febrer de 2011.- La directora general del Secretariat del Consell: Mª Teresa Lleó Alonso.  
Protocol d'intencions entre l'Agència Valenciana de Salut i l'Autoritat Portuària d'Alacant per a la instal·lació de mitjans de transport sanitari al port d'Alacant  
València, 17 de gener de 2011  
Reunits  
D'una part, el conseller de Sanitat de la Generalitat, Manuel Cervera Taulet, com a president del Consell d'Administració de l'Agència Valenciana de Salut, en representació d'esta agència, d'acord amb la delegació de competències aprovada per Acord d'1 de febrer de 2007, del seu Consell d'Administració, publicat en el DOCV núm. 5.453, de 19 de febrer de 2007.  
Especialment facultat per a la firma del present conveni per Acord del Consell, de 13 de enero de 2011, segons establixen els articles 17. f) de la Llei del Consell i 54 bis del text refós de la Llei de la Hisenda Pública de la Generalitat Valenciana.  
I d'una altra, Miguel Campoy Suárez, com a president de l'Autoritat Portuària d'Alacant, càrrec per al qual va ser designat pel Decret 39/2008, de 18 de novembre, del president de la Generalitat, publicat en el DOCV núm. 5.902, de 27 de novembre de 2008, i en el Butlletí Oficial de l'Estat núm. 285, de 26 de novembre.  
Les parts reunides reconeixen plena capacitat per a subscriure este protocol d'intencions, i per això,  
Manifesten  
I. Que correspon a la Conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.11 i 54 de l'Estatut d'Autonomia, i que és un dels principis rectors que presidix tota la seua actuació el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana, entés com el conjunt de servicis preventius i de promoció i manteniment de la salut dirigits als ciutadans  
En este sentit, és l'Agència Valenciana de Salut la que, de conformitat amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.   
II. Per la seua banda, el port d'Alacant, situat al costat de la ciutat, desplega principalment funcions comercials, pesqueres i de port de recreació i es troba connectat per modernes autovies i autopistes, a pocs minuts de l'aeroport i unit a la xarxa ferroviària, que arriba fins els molls. D'esta manera, el port d'Alacant es presenta com una zona estratègica per als servicis d'emmagatzemament i distribució que aglutina 1.500 treballadors. La ciutat d'Alacant és punt de trobada de turisme nacional i europeu, i són freqüents els creuers que tenen en el port d'Alacant el punt de partida o d'escala durant alguns dies, amb un trànsit de passatgers que a vegades excedix les 3.500 persones. No s'ha d'oblidar tampoc que Alacant va acollir en el 2008, durant 23 dies, la coneguda Volvo Ocean Race, regata transoceànica que s'ha de continuar celebrant a Alacant en més edicions.   
En este sentit, l'Autoritat Portuària d'Alacant, fent-se ressò de les preocupacions i inquietuds plantejades per tots els representants que conformen la comunitat portuària, sobre atenció sanitària d'urgència als treballadors i visitants del Port d'Alacant, ha sol·licitat la col·laboració de l'Agència Valenciana de Salut per a la instal·lació de mitjans de transport sanitari en dependències de l'Autoritat Portuària d'Alacant, en una zona amb comunicacions viàries excel·lents.   
III. L'Agència Valenciana de Salut disposa, a través del concurs de gestió de servicis públics en la modalitat de concert, de mitjans de transport sanitari denominats suport vital bàsic (SVB), per a la prestació del servici de transport sanitari urgent no assistit de beneficiaris de l'assistència sanitària pública.  
IV. Les relacions entre administracions públiques es regixen pel principi de cooperació i col·laboració i, en la seua actuació, pels criteris d'eficiència i servici als ciutadans, i es deuen lleialtat institucional, tal com disposen els articles 3.2 i 4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Eixa mateixa Llei 30/1992 disposa en l'article 6.4, referint-se als convenis de col·laboració, que quan estos establisquen el marc general i la metodologia per al desplegament de la col·laboració en una àrea d'interrelació competencial o en un assumpte d'interés mutu passaran a denominar-se protocols generals.  
V. Tant l'Agència Valenciana de Salut com l'Autoritat Portuària d'Alacant estimen necessari fomentar la col·laboració recíproca per mitjà de l'adopció de mesures i el desplegament d'accions que contribuïsquen a millorar l'atenció sanitària d'urgències que es presta a la població de la ciutat d'Alacant i a la Comunitat Portuària, que desplega les seues activitats en el port, inclosos passatgers, passatgers de creuer i visitants de curta o llarga estada que, atrets pel clima i les activitats esportives i de recreació, visiten la ciutat d'Alacant al llarg de tot l'any.   
Tenint en compte tot el que s'ha exposat, les parts subscriuen el present protocol d'intencions amb subjecció a les següents,  
Clàusules  
Primera. Objecte  
L'objecte del present protocol d'intencions és definir la col·laboració entre les parts, els seus termes i condicions, i adoptar les mesures i desenvolupar les accions necessàries per a aconseguir donar una millor assistència sanitària en situacions d'urgència, i acostar el transport sanitari d'urgència als ciutadans i col·lectius situats en el centre de la ciutat d'Alacant.   
Segona. Actuacions  
Per a aconseguir l'objecte del present protocol d'intencions, l'Agència Valenciana de Salut i l'Autoritat Portuària d'Alacant acorden realitzar i desplegar les actuacions següents:   
a) L'Agència Valenciana de Salut adoptarà les mesures necessàries per a la instal·lació en dependències de l'Autoritat Portuària d'Alacant d'una ambulància suport vital bàsic (SVB), amb horari de 24 hores al dia durant tots els dies de l'any, dotada d'un conductor i un conductor portalliteres, així com tot l'equipament i material sanitari necessari en este tipus d'ambulàncies.   
b) L'Autoritat Portuària d'Alacant contribuirà a l'èxit de l'objecte del present protocol d'intencions, prenent les mesures necessàries per a la cessió temporal d'una estança o habitació, propietat de l'Autoritat Portuària d'Alacant, per a la instal·lació i ús dels recursos humans i mitjans de transport adscrits a l'Agència Valenciana de Salut. La posada a disposició de tals espais portuaris no estarà subjecta a cap contraprestació, perquè amb això es vol la millora de l'assistència sanitària d'urgències a la ciutat d'Alacant.   
Tercera. Obligacions de les parts  
Per part de l'Agència Valenciana de Salut:  
a) Els recursos humans i mitjans de transport sanitari adscrits al Servici d'Emergències Sanitàries d'Alacant, dependent de l'Agència Valenciana de Salut, han d'actuar sempre a instàncies i sota la coordinació del CICU provincial.  
b) L'ambulància SVB té com a base operativa les dependències de l'Autoritat Portuària d'Alacant, i ha d'estar a disposició i sota la coordinació i gestió del CICU provincial, durant 24 hores tots els dies de l'any.  
c) Els recursos humans, en els casos d'absència per malaltia, vacances o altres circumstàncies, seran substituïts immediatament per altres professionals de la mateixa categoria professional i nivell d'especialització.  
d) La gestió per reparació o substitució del material tècnic espatlat i despeses derivades és sempre responsabilitat del Servici d'Emergències Sanitàries d'Alacant, que ha de reposar este material immediatament per un altre de les mateixes característiques i a càrrec de la seua dotació pressupostària.  
e) El material sanitari de les ambulàncies, així com el subministrament permanent i les despeses corresponents són responsabilitat del Servici d'Emergències Sanitàries d'Alacant i a càrrec de la seua dotació pressupostària.  
f) Les assistències sanitàries d'urgències que en l'exercici de les seues funcions realitze l'ambulància SVB, sempre a instàncies i sota la coordinació del CICU provincial, no comporta cap cost per a l'autoritat Portuària d'Alacant.   
g) El SES d'Alacant ha de vetlar pel bon ús i cura dels efectes i mobiliari de les dependències en què s'instal·larà el SVB.  
h) L'Autoritat Portuària d'Alacant no es veu obligada per cap vinculació o relació laboral amb els recursos humans dependents del Servici d'Emergències Sanitàries d'Alacant.  
Per part de l'Autoritat Portuària d'Alacant  
a) Condicionar les dependències per a la instal·lació del personal tècnic i de l'ambulància SVB.  
b) Instal·lació de línia telefònica.  
c) Instal·lar el mobiliari necessari per a l'ús a què es destinen les dependències.  
d) Assumir despeses corrents de funcionament (aigua, llum, telèfon, neteja) i seguretat.  
e) L'ocupació pel SES d'Alacant de les dependències cedides per a la instal·lació i ús dels mitjans de transport sanitari urgent està exempta del pagament de les taxes portuàries corresponents (article 17.b de la Llei 48/2003).  
Quarta. Vigència   
El present protocol d'intencions vigix des del dia de la firma i té una duració inicial de tres anys, excepte denúncia expressa de les administracions intervinents realitzada amb una antelació mínima de sis mesos a la data de l'extinció.   
Cinquena. Causes d'extinció  
Són causes d'extinció del present protocol:  
a) Per acord mutu de les parts.  
b) Per incompliment de les obligacions assumides per qualsevol de les parts.  
c) Per la denúncia d'una de les parts, després de l'avís previ, com mínim, de sis mesos d'antelació a la data en què s'haja d'extingir.  
d) Causes sobrevingudes que n'impedisquen el compliment per alguna de les parts.  
I perquè conste i en prova de conformitat, les parts firmen el present protocol d'intencions en triple exemplar i a un sol efecte, que subscriuen els compareixents en la representació que tenen, en el lloc i data de l'encapçalament.  
Per l'Agència Valenciana de Salut  
Manuel Cervera Taulet  
Per l'Autoritat Portuària d'Alacant  
Miguel Campoy Suárez